2015. gada 3. novembrī Noteikumi Nr. 620

Rīgā (prot. Nr. 57  16. §)

**Grozījumi** **Ministru kabineta 2004. gada 14. decembra noteikumos Nr. 1015 "Vides prasības mazo katlumāju apsaimniekošanai"**

Izdoti saskaņā ar likuma

"Par piesārņojumu"

24.2 panta otro daļu

Izdarīt Ministru kabineta 2004. gada 14. decembra noteikumos Nr. 1015 "Vides prasības mazo katlumāju apsaimniekošanai" (Latvijas Vēstnesis, 2004, 201. nr.) šādus grozījumus:

1. Papildināt 2.1. apakšpunktu aiz vārda "biomasu" ar vārdu "kūdru".

2. Izteikt 3. punktu šādā redakcijā:

"3. Ja operators katlumājas teritorijā veic arī citas piesārņojošas darbības atbilstoši likuma "Par piesārņojumu" 1. pielikumam vai Ministru kabineta 2010. gada 30. novembra noteikumu Nr. 1082 "Kārtība, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai" 1. pielikumam, operatoram nepieciešams saņemt attiecīgās kategorijas atļauju, un šajos noteikumos noteiktās prasības ir minimālās prasības, kas jāņem vērā papildus citām atļaujā noteiktajām prasībām."

3. Izteikt 6., 7. un 8. punktu šādā redakcijā:

"6. Emisija no mazajām katlumājām nedrīkst pārsniegt Ministru kabineta 2013. gada 2. aprīļa noteikumu Nr. 187 "Kārtība, kādā novērš, ierobežo un kontrolē gaisu piesārņojošo vielu emisiju no sadedzināšanas iekārtām" 4. pielikumā noteiktās emisijas robežvērtības gaisu piesārņojošo vielu emisijai no vidējas jaudas sadedzināšanas iekārtām. Operators nodrošina tehnoloģiskā procesa ievērošanu mazajā katlumājā, nepieļaujot zalvjveida izmetes.

7. Emisija no mazajām katlumājām nedrīkst izraisīt un izplatīt smaku, kas neatbilst Ministru kabineta 2014. gada 25. novembra noteikumos Nr. 724 "Noteikumi par piesārņojošas darbības izraisīto smaku noteikšanas metodēm, kā arī kārtību, kādā ierobežo šo smaku izplatīšanos" noteiktajām prasībām.

8. Mazās katlumājas ietekmi uz gaisa kvalitāti aprēķina (modelē), izmantojot *ADMS Screen* datorprogrammu vai citu datorprogrammu saskaņā ar Ministru kabineta 2013. gada 2. aprīļa noteikumiem Nr. 182 "Noteikumi par stacionāru piesārņojuma avotu emisijas limita projektu izstrādi". Operators reģionālajā vides pārvaldē (turpmāk – pārvalde) iesniedz aprēķinus, kas veikti, izmantojot licencētu datorprogrammu, vai aprēķiniem nepieciešamo informāciju atbilstoši šo noteikumu 1. un 2. pielikumam, lai aprēķinus varētu veikt pārvaldē. Operators izmanto šo noteikumu 2. pielikumu arī gada emisijas daudzuma aprēķinam, lai to iekļautu pārskatā par aprēķināto dabas resursu nodokli."

4. Izteikt 20. punktu šādā redakcijā:

"20. Bīstamos atkritumus uzskaita atsevišķā žurnālā atbilstoši Ministru kabineta 2011. gada 21. jūnija noteikumiem Nr. 484 "Bīstamo atkritumu uzskaites, identifikācijas, uzglabāšanas, iepakošanas, marķēšanas un pārvadājumu uzskaites kārtība"."

5. Svītrot 23., 24., 25. un 26. punktu.

6. Aizstāt IV nodaļas nosaukumā vārdu "jautājumi" ar vārdu "jautājums".

7. Izteikt 2. pielikuma 12. punktu šādā redakcijā:

"12. Emisijas faktori koksnes un kūdras sadedzināšanai noteikti 4. tabulā."

8. Izteikt 2. pielikuma 4. tabulas nosaukumu šādā redakcijā:

"**Koksnes un kūdras sadedzināšana**".

9. Papildināt 2. pielikuma 4. tabulas 8., 9. un 10. rindas otro aili aiz vārdiem "Jebkura veida" ar vārdiem "koksnes kurināmais".

10. Papildināt 2. pielikuma 4. tabulu ar 11. rindu šādā redakcijā:

|  |  |  |  |  |  |
| --- | --- | --- | --- | --- | --- |
| "11. | Kūdra | – | 1,9 | 2,48 | 3,27" |

11. Izteikt 2. pielikuma 4. tabulas piezīmi šādā redakcijā:

"Piezīme. Ja iekārtā, kurā izmanto koksnes kurināmo, ir gaisa attīrīšanas iekārtas, NOx un CO emisiju aprēķināšanai piemēro NOx un CO emisijas faktorus, kas noteikti iekārtām, kurās netiek izmantotas gaisa attīrīšanas iekārtas."

Ministru prezidente Laimdota Straujuma

Vides aizsardzības un

reģionālās attīstības ministrs Kaspars Gerhards